**Nils Axel Holmström** (s. 29. kesäkuuta 1996 Arvidsjaur, Ruotsi) on ruotsalainen jääkiekkoilija, joka pelaa SM-liigajoukkue Sportissa. Hän on pelipaikaltaan keskushyökkääjä.

Ura
---

### Seuraura

Holmström on MG/Arvidsjaur HC:n kasvatti. Hän siirtyi juniorina sittemmin Skellefteå AIK:hon. Holmström toimi kaudella 2011–2012 seuran U16-junioreiden varakapteenina. Hän pelasi osan kaudestaan myös Skellefteån J18-junioreissa, jossa Holmström voitti J18 Allsvenskanin hopeaa. Samalla kaudella hän toimi TV-Puckenissa Västerbottenin joukkueen varakapteenina. Holmström voitti turnauksen piste- ja syöttöpörssin tehoilla 6+15=21. Turnaus päättyi Västerbottenin voittoon. Kaudella 2012–2013 hän voitti tehoilla 12+35=47 koko J18 Elitin pohjoisen divisioonan piste- ja syöttöpörssin ja Holmström sijoittui koko sarjan pistepörssissä yhdeksänneksi. Hänellä oli myös pohjoisen divisioonan paras aloitusprosentti (64,39%). Holmström oli Skellefteån paras pistemies ja syöttäjä myös sekä J18 Allsvenskanissa tehoilla 4+13=17 että pudotuspeleissä tehoilla 3+8=11. Hän voitti kauden päätteeksi sarjan pronssia.

Kaudella 2013–2014 Holmström oli tehoilla 15+23=38 Skellefteån toiseksi paras pistemies Sebastian Manbergin jälkeen. Hän debytoi kauden aikana myös seuran SHL-joukkueessa, jossa Holmström pelasi neljä runkosarjaottelua ilman tehopisteitä. Hän teki SHL-debyyttinsä vain 17-vuotiaana 3. joulukuuta 2013 vieraissa Färjestad BK:ta vastaan. Holmström merkittiin Skellefteån nelossentteriksi laidoilleen Adam Pettersson ja Martin Lundberg. Hän sai ottelussa jääaikaa 8.27 minuuttia. Toukokuussa 2014 Holmström teki Skellefteån kanssa kolmivuotisen SHL-sopimuksen.

Detroit Red Wings varasi Holmströmin seitsemännellä kierroksella 196. pelaajana NHL:n varaustilaisuudessa 2014. Hän avasi Skellefteåssa maalitilinsä SHL:ssä heti kahdella osumalla kauden 2014–2015 toisella kierroksella ja Holmströmin uran kuudennessa ottelussa 13. syyskuuta 2014 vieraissa MODO Hockeya vastaan. Hänen toinen maalinsa syntyi ylivoimalla. Holmström sai Skellefteån 6–2-voittoon päättyneessä ottelussa myös syöttöpisteen Erik Forssellin tekemään ylivoimamaaliin. Kaikkiaan Holmström pelasi varsinaisen SHL:n tulokaskautensa aikana runkosarjassa 44 runkosarjaottelussa tehot 10+10=20. Pudotuspeleissä hän onnistui kuitenkin tekemään 15 ottelussa tehot 7+11=18. Kolmannessa finaaliottelussa 16. huhtikuuta 2015 Holmström teki syöttöpisteellään pudotuspelien 15. tehopisteensä, jolla hän nousi eniten tehopisteitä yhden kauden pudotuspeleissä tehneeksi juniori-ikäiseksi pelaajaksi Daniel ja Henrik Sedinin ohi, jotka tekivät molemmat 14 tehopistettä kaudella 1999–2000. Holmströmin ennätyksen rikkoi kuitenkin myöhemmin Elias Pettersson kaudella 2017–2018 tehoilla 10+9=19. Hän voitti kauden päätteeksi SHL-hopeaa. ATG ja jääkiekkotoimittajat äänestivät Holmströmin liigan vuoden junioripelaajaksi ja hänet palkittiin parhaana juniorina myös EliteProspects.com Awardilla. Avangard Omsk varasi Holmströmin kolmannella kierroksella 74. pelaajana KHL:n varaustilaisuudessa 2015.

Toukokuussa 2015 Holmström teki kolmivuotisen NHL-tulokassopimuksen Detroit Red Wingsin kanssa. Hän pelasi kauden 2015–2016 vielä lainalla Skellefteåssa, jossa Holmström teki SHL:n yhden kauden piste-ennätyksensä tehoilla 8+15=23. Hänen kautensa päättyi polven ristisidevammaan kesken välieräsarjan Växjö Lakers HC:tä vastaan. Holmström voitti kauden päätteeksi SHL-hopeaa. Polvivammansa vuoksi hän aloitti myös kauden 2016–2017 lainalla Skellefteåssa, kun Holmström palasi kaukaloihin marraskuussa 2016. Hän kuitenkin loukkasi polvensa uudelleen vain kahden ottelun jälkeen ja oli sivussa loppuvuoden. Holmström joutui jälleen tammikuussa 2017 lähes kuukaudeksi sivuun. Hän pelasi runkosarjassa lopulta vain 16 ottelua tehopistein 1+1=2 ja Holmström haki pelituntumaa myös kahden ottelun verran Skellefteån J20-junioreista. SHL:n pudotuspeleissä hän pelasi piste per peli -tahdilla seitsemän ottelua tehopistein 3+4=7, joilla Holmström voitti joukkueensa sisäisen piste-, maali- ja syöttöpörssin.

SHL-kauden jälkeen, huhtikuussa 2017 Holmström liittyi loppukevääksi AHL-joukkue Grand Rapids Griffinsiin, jossa hän pelasi seitsemän runkosarjaottelua tehopistein 1+1=2 ja neljä playoff-ottelua tehden yhden maalin. Holmström voitti kauden päätteeksi Calder Cupin. Kauden 2017–2018 hän pelasi kokonaan Griffinsissa, jossa Holmströmin varsinainen tulokaskausi toi 66 runkosarjaottelussa tehot 7+19=26 ja kahdessa playoff-ottelussa yhden syöttöpisteen. Hän pelasi siellä myös kokonaan kauden 2018–2019.

Holmström palasi kaudeksi 2019–2020 kotimaahansa ja siirtyi kaksivuotisella sopimuksella HV71:een. Kausi 2020–2021 hänellä osoittautui pettymykseksi, sillä Holmström teki runkosarjassa 42 ottelussa vain 13 tehopistettä ja hänen teholukemansa –21 oli koko SHL:n heikoin Malmö Redhawksin Helge Gransin ohella. Myös viidessä karsintasarjan ottelussa Holmström jäi ilman tehopisteitä. HV71:n kausi päättyi putoamiseen HockeyAllsvenskaniin.

Kaudeksi 2021–2022 Holmström siirtyi vuoden mittaisella sopimuksella SM-liigajoukkue Vaasan Sportiin. Hän aloitti kautensa hyvin, mutta varsinkin kevätkaudella Holmströmin tehot kuitenkin laskivat selkeästi, eikä täysin vastannut häneen kohdistuneisiin odotuksiin. Tammikuussa 2022 Holmström teki Sportin kanssa vuoden mittaisen jatkosopimuksen. Marraskuussa 2022 hän teki seuran kanssa kaksivuotisen jatkosopimuksen. Holmström oli kaudella 2022–2023 Sportin sisäisessä pistepörssissä toisena maanmiehensä Simon Hjalmarssonin jälkeen, kunnes siirtotakarajalla helmikuussa 2023 pudotuspelien ulkopuolelle jäänyt Sport lainasi hänet loppukaudeksi Sveitsin National Leaguessa pelaavaan SCL Tigersiin. Holmström hankittiin joukkueeseen ensisijaisesti paikkaamaan Marc Michaelisin vakavaa sairastumista.

Holmström oli kaudella 2023–2024 tehoilla 20+17=37 Sportin paras maalintekijä ja toiseksi paras pistemies Simon Hjalmarssonin jälkeen. Hän jakoi SM-liigan maalipörssin kymmenennen sijan kuuden muun pelaajan kanssa.

### Maajoukkueura

Holmström pelasi alle 20-vuotiaiden MM-kilpailuissa vuosina 2015 ja 2016. Ensimmäisessä turnauksessa hän sai puolivälieräottelussa Suomea vastaan kakkossyöttöpisteen Adrian Kempen kahden miehen ylivoimamaliin, joka jäi Ruotsin 6–3-voittoon päättyneen ottelun voittomaaliksi ja se ratkaisi joukkueelle välieräpaikan. Vuoden 2016 turnauksessa Holmström toimi joukkueensa varakapteenina.

Holmström pelasi myös alle 18-vuotiaiden MM-kilpailuissa vuonna 2014. Hän sijoittui tehoilla 3+8=11 koko turnauksen pistepörssissä toiseksi edellään vain joukkuetoveri William Nylander. Holmström jakoi myös Ruotsin sisäisen tehotilaston voiton Nylanderin kanssa lukemalla +8. Puolivälieräottelussa Suomea vastaan hän teki kaksi maalia ja sai syöttöpisteen Ruotsin voittomaaliksi jääneeseen William Nylanderin tekemään avausmaaliin, kun Ruotsi eteni välieriin murskalukemin 10–0. Hän pelasi alle 18-vuotiaiden Ivan Hlinkan muistoturnauksessa vuonna 2013. Yhteensä Holmström on pelannut 37 nuorten ja 22 poikien maaottelua.

Muuta
-----

Holmströmin isä Urban Wikberg pelasi omalla urallaan hyökkääjänä Ruotsin alemmissa sarjoissa pääasiassa IFK Arvidsjaurin joukkueessa. Hän on toiminut myöhemmin Luleå HF:n junioripäällikkönä.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2012–2013 | Skellefteå AIK | SuperElit | 10 | 2 | 1 | 3 | 0 | 4 | 0 | 1 | 1 | 0 |
| 2013–2014 | Skellefteå AIK | SuperElit | 33 | 15 | 23 | 38 | 12 | 2 | 0 | 0 | 0 | 0 |  |  |  |  |  |  | U18 | 7 | 3 | 8 | 11 | 4 |
|  | Skellefteå AIK | SHL | 4 | 0 | 0 | 0 | 0 | – | – | – | – | – |
| 2014–2015 | Skellefteå AIK | SuperElit | 3 | 0 | 4 | 4 | 0 | – | – | – | – | – |  |  |  |  |  |  | JMM | 7 | 1 | 6 | 7 | 0 |
|  | Skellefteå AIK | SHL | 44 | 10 | 10 | 20 | 4 | 15 | 7 | 11 | 18 | 0 |
| 2015–2016 | Skellefteå AIK | SHL | 48 | 8 | 15 | 23 | 20 | 10 | 2 | 4 | 6 | 2 |  |  |  |  |  |  | JMM | 7 | 1 | 5 | 6 | 2 |
| 2016–2017 | Skellefteå AIK | SuperElit | 2 | 0 | 1 | 1 | 0 | – | – | – | – | – |
|  | Skellefteå AIK | SHL | 16 | 1 | 1 | 2 | 0 | 7 | 3 | 4 | 7 | 0 |
|  | Grand Rapids Griffins | AHL | 7 | 1 | 1 | 2 | 2 | 4 | 1 | 0 | 1 | 0 | Calder Cup |
| 2017–2018 | Grand Rapids Griffins | AHL | 66 | 7 | 19 | 26 | 4 | 2 | 0 | 1 | 1 | 0 |
| 2018–2019 | Grand Rapids Griffins | AHL | 65 | 12 | 13 | 25 | 6 | – | – | – | – | – |
| 2019–2020 | HV71 | SHL | 46 | 8 | 12 | 20 | 6 | – | – | – | – | – |
| 2020–2021 | HV71 | SHL | 42 | 5 | 8 | 13 | 12 | – | – | – | – | – |
| 2021–2022 | Sport | SM-liiga | 59 | 7 | 14 | 21 | 10 | – | – | – | – | – |
| 2022–2023 | Sport | SM-liiga | 49 | 13 | 27 | 40 | 16 | – | – | – | – | – |
|  | SCL Tigers | NL | 7 | 1 | 0 | 1 | 0 | – | – | – | – | – |
| 2023–2024 | Sport | SM-liiga | 53 | 20 | 17 | 37 | 22 | 2 | 1 | 1 | 2 | 0 |
| 6 kautta | yhteensä | SHL | 200 | 32 | 46 | 78 | 42 | 32 | 12 | 19 | 31 | 2 |
| 3 kautta | yhteensä | SM-liiga | 161 | 40 | 58 | 98 | 48 | 2 | 1 | 1 | 2 | 0 |
| 3 kautta | yhteensä | AHL | 138 | 20 | 33 | 53 | 12 | 6 | 1 | 1 | 2 | 0 |
| 1 kausi | yhteensä | NL | 7 | 1 | 0 | 1 | 0 | – | – | – | – | – |

Lähteet
-------

* Axel Holmström The Internet Hockey Databasessa (englanniksi)
* Axel Holmström Eurohockey-sivustolla (englanniksi)
* Axel Holmström *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9  Axel Holmström *Elite Prospects*. Everysport Media Group AB.  (englanniksi)
2. ↑  Elite Prospects - J18 Elit Stats 2012-2013 *eliteprospects.com*. Everysport Media Group AB. Viitattu 29.7.2021. (englanniksi)
3. ↑  Elite Prospects - Skellefteå AIK J20 *eliteprospects.com*. Everysport Media Group AB. Viitattu 29.7.2021. (englanniksi)
4. ↑  Färjestads BK - Skellefteå AIK (Line Up) *stats.swehockey.se*.  13.9.2014. Svenska Ishockeyförbundet. Viitattu 18.4.2024. (englanniksi)
5. ↑  Axel Holmström *SHL.se*. SHL AB. Viitattu 29.7.2021. (ruotsiksi)
6. ↑  Hägglund, Anna: Juniorforward klar för tre år *skellefteaaik.se*.  8.5.2014. Skellefteå AIK Hockey. Viitattu 29.7.2021. (ruotsiksi)
7. ↑  SAIK - MODO (6-2) *stats.swehockey.se*.  13.9.2014. Svenska Ishockeyförbundet. Viitattu 18.4.2024. (englanniksi)
8. ↑  Axel Holmström *old.shl.se*. SHL AB. Viitattu 29.7.2021. (ruotsiksi)
9. ↑  Pettersson, Robert: Axel Holmström på jakt efter poängrekord i slutspelet *Hockeysverige.se*.  3.4.2015. Everysport Media Group AB. Viitattu 29.7.2021. (ruotsiksi)
10. ↑  Elite Prospects - SHL Stats All-time season *eliteprospects.com*. Everysport Media Group AB. Viitattu 29.7.2021. (englanniksi)
11. ↑  Kujawa, Kyle: Axel Holmstrom signs entry-level contract *nhl.com/redwings*.  15.6.2015. DETROIT:  Detroit Red Wings. Viitattu 28.7.2021. (englanniksi)
12. ↑  Bodin, Uffe: Axel Holmström: "Det är två bra alternativ" *hockeysverige.se*.  10.7.2016. Everysport Media Group AB. Viitattu 29.7.2021. (ruotsiksi)
13. ↑  Abrahamsson, Hans: Ny skadesmäll för Axel Holmström *aftonbladet.se*.  15.11.2016. Schibsted ASA. Viitattu 29.7.2021. (ruotsiksi)
14. ↑  Axel Holmström *old.shl.se*. SHL AB. Viitattu 29.7.2021. (ruotsiksi)
15. ↑  Elite Prospects - Skellefteå AIK *eliteprospects.com*. Everysport Media Group AB. Viitattu 29.7.2021. (englanniksi)
16. ↑  Axel Holmstrom Stats, Profile, Bio, Analysis and More *sportsforecaster.com*. XML Team Solutions, LLC. Viitattu 29.7.2021.
17. ↑  Freijd, Johan: HV71 värvar Axel Holmström *hv71.se*.  30.4.2019. HV71 Elitishockey AB. Viitattu 29.7.2021. (ruotsiksi)
18. ↑  Elite Prospects - SHL Stats 2020-2021 *eliteprospects.com*. Everysport Media Group AB. Viitattu 29.7.2021. (englanniksi)
19. ↑  Ruotsalaissentteri Axel Holmström Sportiin! *vaasansport.fi*.  29.4.2021. Hockey-Team Vaasan Sport Oy. Viitattu 28.7.2021.
20. ↑  Tarkkanen, Joni: Sportin pelaaja-arviot 2021−2022: Johansson ja Heshka kannattelivat puolustusosastoa, mutta hyökkääjien osalta tehot jäivät piippuun *Jatkoaika.com*.  2.4.2022. Jatkoaika r.y. Viitattu 16.4.2022.
21. ↑  Seppä, Lassi: Sportille kaksi nimekästä jatkajaa ensi kaudeksi − Heshka ja Holmström pysyvät kotkapaidassa *Jatkoaika.com*.  13.1.2022. Jatkoaika r.y. Viitattu 13.1.2022.
22. ↑  Liigan pistepörssin kärkinimi jatkaa Sportissa *vaasansport.fi*.  18.11.2022. Hockey-Team Vaasan Sport Oy. Viitattu 18.11.2022.
23. ↑  Saisonende für Marc Michaelis – Axel Holmström kommt *scltigers.ch*.  16.2.2023. SCL Tigers AG. Viitattu 16.2.2023. (saksaksi)
24. ↑  Sport - Roster, News, Stats & more *eliteprospects.com*. Everysport Media Group AB. Viitattu 18.4.2024. (englanniksi)
25. ↑  Elite Prospects - Liiga Stats 2023-2024 *eliteprospects.com*. Everysport Media Group AB. Viitattu 18.4.2024. (englanniksi)
26. ↑  GAME SUMMARY (pdf) *stats.iihf.com*.  2.1.2015. IIHF. Viitattu 29.7.2021. (englanniksi)
27. ↑  Elite Prospects - WJC-18 Stats 2013-2014 *eliteprospects.com*. Everysport Media Group AB. Viitattu 29.7.2021. (englanniksi)
28. ↑  Elite Prospects - Sweden U18 *eliteprospects.com*. Everysport Media Group AB. Viitattu 29.7.2021. (englanniksi)
29. ↑  GAME SUMMARY (pdf) *eliteprospects.com*.  24.4.2014. IIHF. Viitattu 29.7.2021. (englanniksi)
30. ↑  Urban Wikberg *Elite Prospects*. Everysport Media Group AB.  (englanniksi)

Sport – SM-liiga
4 Suhonen |
10 Lööke |
11 Hjalmarsson (**A**) |
12 Stråka |
13 Riska (**A**) |
15 Vesala |
16 Johnsson |
17 Stålberg (**C**) |
21 Nalli |
24 Scarlett |
25 Holmström |
28 Sundstöm |
31 Härkönen |
36 Tommila |
40 Mattsson |
42 Heikkilä |
37 Leppänen |
52 Hietanen (**A**) |
53 Aarnio |
55 Hult |
60 Reijola |
63 Heikkinen |
65 Hayes |
71 Nieminen |
79 Hanzl |
86 Rantanen |
88 Miketinac |
91 Wännström |
95 Svoboda  

Päävalmentaja Dufva •
Valmentaja Hahl •
Valmentaja Nukari •
MV-valmentaja / joukkueenjohtaja Lipsanen •
Fysiikkavalmentaja Andersson